CSP รอด! “ศาลอุทธรณ์” ยกฟ้องคดีพิพาท “โตโยต้า ทูโช” ไม่ต้องจ่าย 139 ลบ.
“ศาลอุทธรณ์” กลับคำพิพากษาของศาลชั้นต้น โดยให้ยกฟ้องคดีผิดสัญญาซื้อขายเหล็ก ส่งผลให้ CSP ไม่ต้องจ่ายค่าชดเชย 138.97 ลบ. พร้อมดอกเบี้ย 7.5% ให้ “โตโยต้า ทูโช”
CSP รอด! ศาลอุทธรณ์ยกฟ้องคดีผิดสัญญาซื้อขายเหล็ก ไม่ต้องจ่ายชดเชย 138.97 ลบ. ให้ “โตโยต้า ทูโช”
30 พ.ย. 2565

บริษัท ซีเอสพี สตีลเซ็นเตอร์ จำกัด (มหาชน) หรือ CSP เปิดเผยว่า ศาลอุทธรณ์กลับคำพิพากษาของศาลชั้นต้น โดยให้ยกฟ้อง โตโยต้า ทูโช เป็นผลทำให้บริษัทไม่ต้องจ่ายเงินชดใช้ให้แก่โตโยต้า ทูโช เป็นจำนวน 138.97 ล้านบาท พร้อมดอกเบี้ย 7.5% ต่อปี ตามคำพิพากษาของศาลชั้นต้น
โดยคดีนี้ โตโยต้า ทูโช ฟ้องดำเนินคดีกับ CSP ต่อศาลแพ่งกรุงเทพใต้ อ้างว่าบริษัทผิดสัญญาซื้อขายเหล็กที่มีการนำเข้าโดยได้รับสิทธิยกเว้นอาการปกป้องชั่วคราว หรืออากรปกป้องสำหรับกรณีนำเข้ามาเพื่อใช้ในอุตสาหกรรมยานยนต์ และเรียกร้องค่าเสียหาย โดยมีจำนวนทุนทรัพย์ตามฟ้องเป็นเงิน 153.13 ล้านบาท คิดเป็นมูลฟ้องมากกว่า 5% ของส่วนผู้ถือหุ้นของ CSP
อย่างไรก็ดีเมื่อวันที่ 18 พ.ย.63 ศาลแพ่งกรุงเทพใต้พิพากษาให้บริษัทต้องชดใช้เงินแก่โตโยต้า ทูโช โดยเห็นว่าบริษัทเป็นฝ่ายผิดสัญญาซื้อขายสินค้าเหล็ก ซึ่งคณะกรรมการบริษัทเห็นว่าคำพิพากษาของศาลชขั้นต้นยังคลาดเคลื่อนจากข้อเท็จจริงและพยานหลักฐาน โดยเฉพาะอย่างยิ่งขณะยื่นฟ้องคดีจนถึงปัจจุบัน โตโยต้า ทูโช ได้อุทธรณ์โต้แย้งการประเมินเรียกเก็บอากรปกป้องและอาการปกป้องชั่วคราวของกรมศุลกากร ซึ่งผลการพิจารณายังไม่เป็นข้อยุติ โตโยต้า ทูโช จึงยังไม่มีสิทธิเรียกร้องเงินตามฟ้อง บริษัทจึงใช้สิทธิอุทธรณ์คำพิพากษาของศาลชั้นต้น